व्यवसायीले कर नतिर्दा राजस्व असुलीमा समस्या
ठूला व्यवसायीहरू वर्षौँदेखिको राज्यलाई बुझाउनु पर्ने कर नतिरेका कारण राजश्व (कर) सङ्कलनको लक्ष्य प्राप्तिमा समस्या उत्पन्न भएको छ ।
ललिता साहवोदेवर्साइन (सप्तरी),  वैशाख १२ गते । ठूला व्यवसायीहरू वर्षौँदेखिको राज्यलाई बुझाउनु पर्ने कर नतिरेका कारण राजश्व (कर) सङ्कलनको लक्ष्य प्राप्तिमा समस्या उत्पन्न भएको छ । नियमसंगत व्यवसाय गर्ने तर राज्यले निर्धारण गरेको करको रकम समयमा नतिर्दा राजस्व सङ्कलनमा लक्ष्य पूरागर्न सकस भएको करदाता सेवा कार्यालय राजविराजका निमित्त कार्यालय प्रमुख डिल्लीरमण भट्टराईले बताउनुभयो ।  सरकारले राजविराज करदाता सेवा कार्यालयलाई चालु आर्थिक वर्षमा ८० करोड राजस्व असुलीको लक्ष्य दिएको छ । “यहाँका ठूला व्यापारीमाथि ३० देखि ५० लाखसम्मको वर्षौँदेखि सरकारको कर तिर्न बक्यौता देखिन्छ । तर जति भने पनि समयमा तिर्दैन” उहाँले भन्नुभयो ।समयमा कर नतिरेका व्यवसायीलाई कर कार्यालयले पटक–पटक ताकेता गर्दा पनि समयमा राजस्वको रकम बुझाएको अवस्था छैन । उत्पन्न आर्थिक तरलताले आफूलाई बैङ्कको ब्याज तिर्दातिर्दै व्यवसाय धरापमा पर्दैगएको कहाँबाट तत्कालै कर तिर्नु ? व्यवसायीको गुनासो छ । करदाता सेवा कार्यालय राजविराजका निमित्त कार्यालय प्रमुख डिल्लीरमण भट्टराईले  व्यापारीहरूको नियतकै कारण पुस महिनाको टार्गेट पूरा भए पनि पछिल्ला महिनाको यस कार्यालयको मासिक टार्गेट पूरा हुन नसकेको सुनाउनुभयो ।बैङ्क, भन्सार, सरकारको नियम चारैतिरबाट उद्योगी व्यवसायलाई नै कसी लगाई दिएपछि हाम्रो व्यापार चलेन, अनि कहाँबाट कर तिर्नु उद्योग वाणिज्य सङ्घ सप्तरीका अध्यक्ष लालुप्रसाद अग्रवालले बताउनुभयो । 